text: ঢাকা বাংলাদেশের দর্পণ, একে মাদকমুক্ত করতে চাই: স্বরাষ্ট্রমন্ত্রী ঢাকা বাংলাদেশের দর্পণ, একে মাদকমুক্ত করতে চাই: স্বরাষ্ট্রমন্ত্রী – DakshinSunamganj24
  স্বরাষ্ট্রমন্ত্রী আসাদুজ্জামান খান কামাল ঢাকাকে মাদকমুক্ত করার ঘোষণা দিয়েছেন। স্বরাষ্ট্রমন্ত্রী বলেছেন, 'ঢাকা বাংলাদেশের দর্পণ ও প্রাণকেন্দ্র। ঢাকাকে মাদকমুক্ত ঘোষণা করতে চাই।' বৃহস্পতিবার সকালে রাজধানী ঢাকার ফার্মগেটে ঢাকা মহানগর পুলিশের (ডিএমপি) মাদকবিরোধী অভিযানের উদ্বোধনী অনুষ্ঠানে স্বরাষ্ট্রমন্ত্রী এসব কথা বলেন। আসাদুজ্জামান খান বলেন, 'মাদকের আগ্রাসন আমাদের চিন্তায় ফেলেছে। প্রধানমন্ত্রী মাদকের বিরুদ্ধে কঠোর অবস্থান নেওয়ার কথা বলেছেন। তারই ধারাবাহিকতায় মাদকবিরোধী অভিযান চলছে।'
  স্বরাষ্ট্রমন্ত্রী বলেন, একটি পরিবারে কেউ মাদকাসক্ত থাকলে সেই পরিবার হাড়ে হাড়ে টের পায় মাদকের ভয়াবহতা। মাদক নির্মূল করতে সবার সহযোগিতার প্রয়োজনের কথা উল্লেখ করে মন্ত্রী বলেন, 'মাদক নির্মূল করতে সবার সহযোগিতা চাইছি। মাদককে "না" বলতে শিখতে হবে। যারা মাদক ব্যবসা করে, তাদের কোনো স্থান নেই।' যেকোনো মূল্যে মাদকের আগ্রাসন থেকে মানুষকে রক্ষা করার ঘোষণা দেন মন্ত্রী।
  মাদক সমস্যার সমাধানে পরিবারের ভূমিকার কথা উল্লেখ করে স্বরাষ্ট্রমন্ত্রী বলেন, 'আপনার ছেলে, মেয়ে, ভাই কী করছে, তা দেখবেন। যারা মাদক ব্যবসা করছে, তাদের তথ্য দেবেন। আমরা সবাই মিলে মাদকমুক্ত বাংলাদেশ গড়ার চেষ্টা করব।' অনুষ্ঠানে ডিএমপি কমিশনার আছাদুজ্জামান মিয়া, ডিএমপির কাউন্টার টেররিজম অ্যান্ড ট্রান্সন্যাশনাল ক্রাইম ইউনিটের প্রধান মনিরুল ইসলাম, ডিএমপির যুগ্ম কমিশনার আবদুল বাতেনসহ পুলিশের উচ্চপর্যায়ের কর্মকর্তারা উপস্থিত ছিলেন।